钦定古今图书集成/明伦汇编/氏族典/第294卷 > 《方先生后嗣归宗记》王士昌
## 钦定古今图书集成/明伦汇编/氏族典/第294卷 > 《方先生后嗣归宗记》王士昌

余尝读《革除录》，见其题首简者曰：“夫忠孝节义，天下
之大闲；而死义之臣，国家之元气也。”余三复而思之，
诚哉其言之也。然第曰元气，则是气所磅礡，有暂晦
不明之时，而无久郁不伸之理。以今观于方先生之
事，其信也夫！先生当国家壬午之变，受祸独惨；而要
之先生忠肝义胆，始终为国以上方伯夷、叔齐扣马
之谏，真先后一辙者，岂动于一时意气所激而已哉？
无奈天命有兴，真主龙跃，乃先生力辞草诏，再触威
严，则先生一身，固自分为千古纲常所系属之身，而
生人之命脉，国家之鼎钟，直仔肩之也，又何辞于麋
身湛族之祸哉？斯时也，以九五之威，下仇一匹夫，譬
之雷霆所震，靡不摧折，又宁必其有“今日者？第人心
不死，先生固处其难，诸君子亦不处其易。”于是有魏
公泽之藏孤、余公学夔之偕隐，而三尺之孤斯脱；有
俞公允之馆甥，任公勉之护持，而华亭之荫始全。德
宗之后，三子齐鸣，八世以来，聚族日大。呜呼！此虽其
故人门生能为婴杵之效，而瓜瓞绵绵，一线不绝。自
非天道默相其间，未必至是，而况于英贤辈出。如博
士竹臞之文行，太学思泉之诗才，隐隐见见，总之不
愧其家声。而摭实征信，则有谢文肃“孙枝一叶”之咏，
叶文甫往来劝进之规，凿凿可为左券者，又奚疑哉？
幸惟列圣表章之勤，今皇登极之诏，台郡缑城，并建
特祠，金陵、云间递为崇祀。所以上扶国脉，下慰忠魂
者，靡所不至，真人心之一快也。顾朱耶之姓未明，而
若敖之鬼或馁。韩厥有言，“成季之勋，宣孟之忠而无
后”，为善惧矣。会时震泽王公来为邑令，首重风教，遍搜其嫡派，以奉祠事，而尢毖于举也。比为南部郎，获
与前俞公允之裔孙汝为者同舍，谈次唏嘘。太学君
丞海宁时所著《贞复堂刻稿》，内多诸名公题序证之。
始遗书于学院杨公，得檄下松郡守张公、司理毛公，
极为褒扬，建祠封墓。复后置田，种种落成，而默体先
生“狐丘”之志，于复姓之后，讯其谱派之宜，归如树节
辈若而人，给文归宗以来，守故里之祠会时守台者
为洪公嗣王公之意，主持请复请田，加意安插，如岁
时伏腊，济济将事者，皆先“生之血荫，而他日长子孙
于此，垂勋名于此，将与国家共垂不朽，又不必如夷、
齐之不食毛居土为快矣。”呜呼！至此，谁谓先生之神
复有所怨恫，而天地之元气可久郁而不伸者哉！若
今日主斯举者，则杨公名廷筠、张公名九德、毛公名
一鹭，并浙人；洪公名都、王公名孙熙，并松江人。又并
以名进士仕两地者，以一时之奇也，故并记之。

《武进县志》：“方正学门人某，建文初，见削夺亲藩太甚，
力谏。正学不听，遂被发佯狂，歌哭市中。正学被祸时，
突入卧室，撄其幼子而去，以绿绦系之。书一”字衫，
上置常州府桥前。有卖腐金翁，晨起得之，抚以为子，
冒金姓。故谢文肃吊正学诗有“孙枝一叶是君恩”之
句，正学《祠堂记》亦载此事，后嗣有发解者，以《字似》
“六”字，复改“金”为“陆焉。”

《明外史方孝孺传》：“世宗时，松江人余斌自称孝孺后
谓当捕录方氏时，宁海典史魏泽藏其幼子，德宗，属
门人俞允携之松江，遂为俞姓。一时士大夫信之，为
纂《归宗录》。既而方氏察其伪，言于官，乃已。”

《浦城县志》：徐善安备兵浙中，驻台州。方孝孺靖难殉
忠，诏籍其家，襁褓俱不免。善安谓“吾法官不能据法
以争，忍令忠义之裔顿斩乎？”时方孝孺有媵怀妊。
匿沟罅中，或危言尼之，坚不渝。后生子孝孺，同学俞、
任二公，密携云间延方祀。事发，受棰楚，断一臂，濒死，
仍隐庇，坚不吐，永戍保安。神宗朝，巡按杨廷筠始为
方氏，复原姓。华亭董其昌及诸乡衮，偕郡守张九德，
建“求忠书院”祀孝孺，以善安、俞、任二公配。